SKRIFTLIG FORESPØRGSEL E-0492/00

af Luis Berenguer Fuster (PSE) og Fernando Pérez Royo (PSE) til Kommissionen

(24. februar 2000)

Om: Udtalelser af Monti i Spanien om sagen med offentlig støtte fra den spanske regering

Et af de løfter, der er afgivet af Prodi-Kommissionen, består i, at Europa-Parlamentet underrettes om indgåede aftaler inden pressen. Ved kommissær Montis deltagelse i mødet i Udvalget for Økonomi og Valutaspørgsmål ønskede ophavsmændene til denne forespørgsel oplysninger om sagen med støtte til de spanske elektricitetsvirksomheder. På grund af tidsnød erklærede kommissionsmedlemmet, at han ville give svaret skriftligt, hvilket endnu ikke er sket.

Den 4. februar rejste kommissær Monti til Madrid, og efter et møde med medlemmer af den spanske regering afholdt han en pressekonference, hvor han gav visse oplysninger om sagen, inden han havde underrettet Europa-Parlamentet herom. Visse oplysninger, som muligvis er fordrejede af den spanske regering, vedrørte en vis overensstemmelse mellem beretningen fra den uafhængige ekspert og den spanske regerings påstand. Disse oplysninger er i modstrid med udtalelserne fra tjenestemænd i Generaldirektoratet for Konkurrence, i henhold til hvilke den uafhængige beretning afviger fra den spanske regerings beregning på fire punkter, hvilket medfører en væsentlig mindskelse af tallet. Kommissæren vil på den anden side selv i det mindste i henhold til presseoplysningerne indlede en sag, hvilket vanskeligt kan forenes med den spanske regerings sejrsbevidste holdning.

På hvilke punkter adskiller den uafhængige ekspertberetning sig fra den spanske regerings beregninger? På hvilke punkter adskiller denne beretning sig fra Kommissionens beregninger vedrørende det nationale elektricitetssystem? Vil Europa-Parlamentet modtage en kopi af beretningen? Hvilket grundlag har oplysningerne fra den spanske regering som formodning for, at Kommissionen vil give den ret? Mener kommissær Monti, at han har opfyldt forpligtelsen til at informere Parlamentet inden pressen?

Svar afgivet på Kommissionens vegne af Mario Monti

(28. marts 2000)

Konsulentens opgave bestod i at afgøre, om de hypoteser, som de spanske myndigheder havde anvendt til beregning af omkostningerne ved overgangen til fri konkurrence (CTC), var i overensstemmelse med internationalt anerkendte standarder, og ikke at lave nye beregninger af de tilladte omkostninger. Man kan derfor ikke sammenligne konsulentens rapport og den rapport, der er udarbejdet af Comisión Nacional del Sistema Eléctrico. Som anført i Kommissionens svar på skriftligt spørgsmål E-348/00 fra Rosa Diez Gonzalez(1) har Kommissionen analyseret konsulentrapporten og anmodet de spanske myndigheder om at fremlægge supplerende oplysninger. Med hensyn til de spørgsmål, der blev stillet til kommissionsmedlemmet med ansvar for konkurrence på mødet i Økonomi- og Valutaudvalget den 11. januar 2000, som ikke blev besvaret på grund af tidnød, kan Kommissionen oplyse, at den, som aftalt på mødet, har sendt et skriftligt svar til formanden for økonomi- og valutaudvalget, dateret den 24. februar 2000.

Eftersom konsulentens rapport er af fortrolig art, har Kommissionen ikke til hensigt at sende en kopi af den til Parlamentet. Kommissionen understreger, at den ikke er ansvarlig for eventuelle standpunkter i dette dokument. Kommissionen fortsætter sin undersøgelse af sagen og har endnu ikke vedtaget nogen beslutning. Parlamentet vil blive informeret herom.

(1) EFT C 303 E af 24.10.2000, s. 179.